
Autizmus spektrumzavarral élő gyermekek szüleinek stressz szintjét befolyásoló tényezők és hatásai

Kulcsszavak: Autizmus spektrumzavar; Szülői-stressz; Reziliencia; Rizikófaktor; Szülői bánásmód
A dolgozat fő célja az autizmussal élő gyermekek szüleinek stressz-szintjének, illetve az ezt befolyásoló védő- és rizikótényezők feltárása. Vizsgálatunk során 5-18 éves autizmus spektrumzavarral élő gyermekek elsődleges gondozóit vontuk be egy online kérdőívcsomag kitöltésére. A kérdőívcsomag az alábbi mérőeszközöket tartalmazta: saját szerkesztésű kérdések a demográfiai adatokra, illetve a gyermekre vonatkozóan, Autista gyermekeket nevelő szülők stressz indexe, Szülői Reziliencia Kérdőív 16 itemes változata (PREQ16), Gyermekgondozási/gyermeknevelési kérdőív (BMBI/CMBI). Legfőbb kutatási kérdésünk, hogy mely tényezők befolyásolják a szülői stresszt ASD gyermekek szülei esetében. A résztvevők toborzása hozzáférhetőségi alapon valósult meg. Mintánkat 105 szülő alkotta (Nnő = 101, Nférfi = 4).
Összességében az eredmények azt sugallják, hogy az ASD gyermek tüneteinek mértéke és komorbiditásai jelentős mértékben növelik a stressz-szintet, mely eredmények összhangban vannak korábbi kutatási eredményekkel (Baker-Ericzén et al., 2005). A szülők rezilienciája, társas támogatása és a szülői melegség védő tényezőként hat a stressz ellen, mely eredmények egy része újdonság az eddigiekhez képest. Vizsgálatunkban független volt a stressz szintje a gyermek nemétől, életkorától, önállóságának mértékétől és a diagnózis óta eltelt időtől is, mely eredmények a nem minden esetben egyeznek a korábbi kutatások eredményeivel (Rivard et al., 2014, Baker-Ericzén et al., 2005, Zamora et al., 2014).
Az eredmények további vizsgálatok lehetőségét vetik fel. A jövőbeli kutatások során érdemes lenne megvizsgálni longitudinális vizsgálattal a szülői stressz és az azt befolyásoló tényezők időbeli változását a mélyebb megértéshez, a szülői stressz időbeli változásait és a változók közötti komplex kapcsolatokat. A különböző komorbid zavarok specifikus hatását szintén érdemes lenne részletesebben vizsgálni, mivel ezek különböző mértékben terhelhetik a szülőket. Intervenciós szempontból fontos lenne azt is felmérni, hogy az egyes védőfaktorok, mint a reziliencia és a társas támogatás, milyen típusú beavatkozásokkal növelhetők hatékonyan.



